b'\n_START_ARTICLE_\nTiltas per Kvai up\xc4\x99 (filmas)\n_START_SECTION_\nSiu\xc5\xbeetas\n_START_PARAGRAPH_\n1943 metai. Angl\xc5\xb3 karo belaisviai patenka \xc4\xaf japon\xc5\xb3 stovykl\xc4\x85 Birmos d\xc5\xbeiungl\xc4\x97se, kurioje kali JAV karo belaisviai. Angl\xc5\xb3 belaisviams vadovauja pulkininkas Nikolsonas, kuris laikosi nuomon\xc4\x97s, kad, jei jis ir jo kariai Singap\xc5\xabre pasidav\xc4\x97 \xc4\xaf nelaisv\xc4\x99 karo vadovyb\xc4\x97s nurodymu, tai jis ir nelaisv\xc4\x97je lieka karo tarnyboje. Bendra\xc5\xbeygi\xc5\xb3 tarpe jis palaiko disciplin\xc4\x85 ir \xc4\xaf stovykl\xc4\x85 \xc4\xaf\xc5\xbeygiuoja rikiuot\xc4\x97je. Nikolsonas negalvoja apie pab\xc4\x97gim\xc4\x85, nes laiko tai dezertyravimu. Jis nekreipia d\xc4\x97mesio \xc4\xaf JAV karo vado \xc5\xa0irzo \xc5\xbeod\xc5\xbeius, kad tai ne tarnyba, o pragaras ir yra tik du keliai i\xc5\xa1 jo, \xe2\x80\x93 mirti arba pab\xc4\x97gti ir mirti d\xc5\xbeiungl\xc4\x97se._NEWLINE_Bet japon\xc5\xb3 stovyklos vadui pulkininkui Saitui nesvarbu kuo save laiko anglai: kariais ar belaisviais. Jis turi \xc4\xafsakym\xc4\x85 iki gegu\xc5\xbe\xc4\x97s 12 d. pastatyti tilt\xc4\x85 per Kvaijos up\xc4\x99, tod\xc4\x97l visi belaisviai yra lyg\xc5\xabs ir statyboje dirbs visi, ne\xc5\xbei\xc5\xabrint \xc4\xaf karin\xc4\xaf laipsn\xc4\xaf. Nikolsonas atkakliai siekia, kad b\xc5\xabt\xc5\xb3 laikomasi \xc5\xbdenevos konvencijos d\xc4\x97l elgesio su karo belaisviais, pagal kuri\xc4\x85 karininkai atleid\xc5\xbeiami nuo fizinio darbo. Saitas \xc4\xafsako visus karininkus u\xc5\xbedaryti \xc4\xaf karcer\xc4\xaf, o Nikolson\xc4\x85 \xc4\xaf vienut\xc4\x99 saul\xc4\x97s atokaitoje, kurioje vietos yra tik s\xc4\x97dti._NEWLINE_\xc5\xa0irzas ir du bendramin\xc4\x8diai ry\xc5\xbetasi pab\xc4\x97gimui, bet po susid\xc5\xabrimo su japon\xc5\xb3 sargybiniais, \xc5\xa0irzas lieka vienas ir po ilgos kelion\xc4\x97s upe bei d\xc5\xbeiungl\xc4\x97mis, pasiekia vietos gyventoj\xc5\xb3 kaimel\xc4\xaf. \xc5\xa0ie duoda jam valt\xc4\xaf ir \xc5\xa0irzas i\xc5\xa1plauk\xc4\x99s \xc4\xaf vandenyn\xc4\x85, i\xc5\xa1sigelbsti._NEWLINE_Tilto statyba vyksta labai l\xc4\x97tai ir Saitui, u\xc5\xbe vadovyb\xc4\x97s \xc4\xafsakymo ne\xc4\xafvykdym\xc4\x85, gresia harakiri. Jis visaip bando priversti angl\xc5\xb3 karininkus dirbti, bet Nikolsonas laikosi savo nuostatos. Gal\xc5\xb3 gale, Rusijos-Japonijos karo pergal\xc4\x97s metini\xc5\xb3 proga, Saito nusileid\xc5\xbeia ir sutinka, kad belaisviams vadovaut\xc5\xb3 angl\xc5\xb3 karininkai. Stovykloje paskelbiama amnestija._NEWLINE_Kit\xc4\x85 dien\xc4\x85 Nikolsonas su kitais karininkais ap\xc5\xbei\xc5\xabri statybos aik\xc5\xa1tel\xc4\x99 ir lieka labai nepatenkintas japon\xc5\xb3 in\xc5\xbeinieri\xc5\xb3 projektu. Jis pa\xc5\xbeada baigti statyboje sabota\xc5\xbeus ir laiku pastatyti ger\xc4\x85 tilt\xc4\x85. Jis nori, kad jo \xc5\xbemon\xc4\x97s tikrai parodyt\xc5\xb3, k\xc4\x85 gali. Karas ne am\xc5\xbeinas. Pasibaigus karui visi gal\xc4\x97s did\xc5\xbeiuotis, kad angl\xc5\xb3 belaisviai pastat\xc4\x97 tok\xc4\xaf nuostab\xc5\xb3 tilt\xc4\x85._NEWLINE_I\xc5\xa1sigelb\xc4\x97j\xc4\x99s \xc5\xa0irzas patenka \xc4\xaf karinink\xc5\xb3 ligonin\xc4\x99 Ceilone. \xc4\x8cia jis ilsisi papl\xc5\xabdimyje, flirtuoja su medicinos seserimis ir ruo\xc5\xa1iasi demobilizacijai. Ligonin\xc4\x97je j\xc4\xaf aplanko majoras Vordenas ir pasi\xc5\xablo dalyvauti statomo tilto sprogdinimo operacijoje. \xc5\xa0irzas ir dar du kariai v\xc4\x97l atsiduria Kvajos up\xc4\x97s d\xc5\xbeiungl\xc4\x97se. Diversant\xc5\xb3 u\xc5\xbeduotis: susprogdinti, tilto atidarymo i\xc5\xa1kilmi\xc5\xb3 proga, prava\xc5\xbeiuojant\xc4\xaf juo traukin\xc4\xaf...'